РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/265-17

8. децембар 2017. године

Б е о г р а д

ЗАПИСНИК

21. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ,ОДРЖАНЕ 4. ДЕЦЕМБРА 2017. ГОДИНЕ

 Седница је почела у 12,02 часова.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Александра Томић, Драгомир Ј. Карић, Студенка Ковачевић, Јелена Мијатовић, Зоран Бојанић, Иван Манојловић, Томислав Љубеновић, Бранислав Михајловић, Владимир Маринковић и Горица Гајић.

 Седници су присуствовали заменици чланова Одбора: Наташа Ст. Јовановић (заменик члана Одбора Снежане Р. Петровић) и Верољуб Стевановић (заменик члана Одбора Дејана Николића)

 Седници нису присуствовали чланови Одбора: Новица Тончев, Иван Костић, Војислав Вујић и Здравко Станковић, нити њихови заменици.

 Седници су, на позив председника, присуствовали, из Министарства финансија: Ненад Мијаиловић државни секретар, Милеса Марјановић начелник Одељења у Сектору буџета, Ана Васовић и Вера Саватовић, виши саветници, Марија Филиповић, самостални саветник и Дејан Еремија, саветник у Сектору буџета; из Министарства рударства и енергетике: Зоран Предић, државни секретар и Вања Јовановић, секретар Министарства; из Министарства трговине, туризма и телекомуникација: Рената Пинџо, помоћник министра и Сандра Докић, секретар Министарства.

 На предлог председника, Одбор је већином гласова утврдио следећи

Д н е в н и р е д

1. Разматрање Предлога закона о буџету Републике Србије за 2018. годину, Раздео 21 – Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација, који је поднела Влада (број 400-3761/17 од 30. новембра 2017. године).

 Пре разматрања тачке утврђеног дневног реда, Одбор је већином гласова усвојио записник 20. седнице Одбора.

Прва тачка дневног реда **– Разматрање Предлога закона о буџету Републике Србије за 2018. годину, Раздео 21 - Министарство привреде, Раздео 28 - Министарство рударства и енергетике и Раздео 32 - Министарство трговине, туризма и телекомуникација, који је поднела Влада**

 Одбор је размотрио Предлог закона о буџету Републике Србије за 2018. годину и на основу члана 173. став 1. Пословника Народне скупштине, поднео извештај Одбору за финансије, републички буџет и контролу трошења јавних средстава.

 У уводним напоменама, Ненад Мијаиловић, државни секретар у Министарству финансија, подсетио је да је Законом о буџету за 2017. годину предвиђен фискални дефицит од 69 милијарди динара, а да је према последњим спроведеним извршењима, у буџету остварен суфицит од 75 милијарди динара, што је премашило сва очекивања. Суфицит је резултат боље наплате укупних прихода буџета за око 100 милијарди динара од предвиђених за 2017. годину. Више од половине чини повећење прихода који су трајног карактера, као што су различити облици индиректних пореза, пдв-а и акциза, који су најбољи индикатор јачања опште економске активности у земљи. Други, мањи део буџетских прихода, односи се на једнократне наплате прихода као што су дивиденде наплаћене од ЈП ЕПС и Народне банке Србије. Боља наплата прихода од пореза и такси је делом резултат и финансијске дисциплине и активности које предузима Пореска управа. У току 2017. године, на страни расхода, најзначајнији је пад расхода за камате у односу на планирани износ. Разлог су мање потребе за финансирањем дефицита због боље наплате прихода и значајно смањење каматних стопа у односу на оно што је планирано када је усвајан буџет. Од осталих категорија расхода, слабије извршење је на страни капиталних издатака. Неће бити извршено све што је планирано на страни капиталних улагања, због мањкавости у планирању, извођењу и постимплементацији пројеката. Имајући у виду поменута финансијска кретања, у Министарству финансија очекују да 2017. година буде завршена са суфицитом у буџету. Истакнуто је и да је усвајањем буџета за 2018. годину и сета закона који су на дневном реду текуће седнице Народне скупштине, испуњен и један од последњих услова неопходних да програм са Међународним монетарним фондом (ММФ) буде и званично успешно завршен. Када је усвајан, циљ програма је био да се буџетски дефицит, који је у 2014. години износио 6,6% БДП-а, смањи на 2% БДП, односно да се дефицит структурно смањи за 4%, а дефицит је за четири године смањен за целих шест процентних поена, а при томе није угрожен раст БДП, што је резултат паралелног спровођења мера фискалне консолидације. 2017. година ће бити завршена реалним растом БДП од око 2 %. Планиран је значајнији раст БДП, а узрок ниже стопе раста је у слабијој призводњи угља и електричне енергије у првом кварталу због изузетно тешких временских услова, као и пољопривредна производња која је подбацила због суше. Закључио је да је у 2017. години смањен фискални дефицит, смањено учешће јавног дуга на 63% БДП- а, а инфлација је 2, 8%. Стране директне инвестиције расту у односу на претходну годину и у потпуности покривају дефицит текућег рачуна платног биланса. Макроекономска ситуација на крају 2017. године је стабилна, што улива оптимизам за 2018. годину. План за 2018. годину, упркос добрим резултатима у 2017. години, рађен је веома конзервативно, пре свега на приходној страни, где је одржан дугорочно планирани ниво наплате ПДВ и акциза. Није било агресивног планирања боље наплате или значајног смањења учешћа сиве економије у наредној години. Пракса коју Министраство финансија спроводи последње четири године је опрезно пројектовање прихода. Истакао је да се сваке године појављују непорески приходи у износу већем од планираног, од наплате дивиденди од јавних предузећа под контролом Републике Србије, али и ти приходи се опрезно планирају у 2018. години. Део фискалног простора од доброг резултата је искоришћен за повећање плата и пензија. Одржано је учешће плата у јавном сектору од 8,3% БДП. Програмом са ММФ је договорено да сваке године постоји бар минимално смањење у односу на претходну годину, а као циљ је постављено 8%. Пензије ће, упркос повећању од 25 милијарди динара, у наредној години остати у оквиру договореног циља, уз благо смањење њиховог учешћа у БДП-у, у односу на учешће у БДП- у у 2017. години. Најафирмативнији део буџета, који даје развојну нијансу, јесте значајно повећање капиталних улагања на 3,6% односно 3,7% и већа давања у пољопривреди. Ова два елемента су фискални мултипликатори ефеката које та потрошња има на БДП. Ако се настави тренд из 2016. и 2017. године, није нереално да следећа година буде завршена резултатом бољим од планираног.

 Укупан Раздео за Министарство привреде у буџету за 2018. годину, по свим ставкама, увећан је за 6,2 милијарде динара у односу на 2017. годину. Добар део овог износа долази из извора 11, што су апекс зајмови које даје Европска инвестициона банка, који ће се de facto реализивати у зависности од спремности комитената да повуку планирана средства. Извор 1, који се тиче финансирања из општих прихода буџета, на Разделу Министарства привреде незнатно је умањен за једну милијарду динара. Односи се, пре свега, на кредитну подршку која је прошле године била намењена за Рударско-топионичарски басен Бор - „РТБ Бор“, који је ушао у поступак реструктурирања. Заостале обавезе према Електропривреди Србије су репрограмом измирене, а сада се измирују редовно, па није било потребно планирати тај износ и ове године, јер је цена бакра значајно боља у 2017. години него што је била 2016. године. „РТБ Бор“ ће 2017. годину завршити као предузеће које ће остварити 60 милиона долара пословне добити. Што се тиче субвенција, које су највећа категорија у Министарству привреде, требало би да остану на истом нивоу као претходне године. Генерално, субвенције из републичког буџета су остале исте, осим пољопривреде где је повећан износ пољопривредницима за куповину механизације. Део субвенција који је везан за Развојну агенцију Србије, остао је на непромењеном нивоу од 11 милијарди и 900 милиона динара.

 Зоран Предић, државни секретар у Министарству рударства и енергетике, навео је три кључна детаља везана за Раздео овог министарства. Вредносно гледано, у укупном нивоу средстава, око 5 милијарди динара је планирано за консолидацију пословања Јавног предузећа „Ресавица“. Највећи део тих средства је предвиђен за плате, а један део је предвиђен и за инвестиционе активности. За управљање обавезним резервама нафте и нафтних деривата је предвиђено 4,3 милијарде динара у 2018. години. Трећа највећа ставка тиче се сегмента социјалне заштите. За спровођење Уредбе о енергетски заштићеном купцу планирано је милијарду и 50 милиона динара за наредну годину. Ове три ставке чине преко 90% укупно планираних средстава у буџету за Раздео 28 - Министарство рударства и енергетике.

 Сандра Докић, секретар Министарства трговине, туризма и телекомуникација, изнела је да је Раздео министарства у односу на прошлу годину већи за 738 милиона динара. Већи део ових средстава која представљају разлику у односу на прошлу годину, распоређен је на сектор туризма и на сектор телекомуникација, у складу са планом и стратегијама Владе за дигитализацију Србије. Што се тиче ресора трговине, средства су у значајној мери повећена како би се унапредио рад тржишне инспекције. Остали сектори имају извесна повећања, али не у значајној мери, да би могли несметано да функционишу и спроводе усвојене стратегије и политике.

 Рената Пинџо, помоћник министра у Министарству трговине, туризма и телекомуникација, истакла је да је Влада РС препознала значај и дала даљу подршку развоју туризма, што је оправдано имајући у виду досадашње резултате који су постигнути у области туризма. Србија постаје озбиљна туристичка дестинација. Раст броја долазака је око 13%, броја странаца око 18,5 %, броја ноћења око 10 %, раст девизног прилива од туризма за првих 9 месеци је 14%. Очекује се да ће приликом сумирања резултата из 2017. године бити остварено жељених три милиона долазака, односно осам милиона ноћења и да ће девизни прилив од туризма бити на нивоу од око 1,2 милијарде евра. Буџет за 2018. годину садржи већ постојеће програме који су се показали као добри, с тим што су неки од њих подржани са већим износом, као што су пројекти подршке за изградњу туристичке инфраструктуре и супраструктуре у тиристичким дестинацијама. Повећана је кредитна подршка малим и средњим предузећима и предузетницима, што је једини програм када је реч о приватном сектору. Број свих угоститељских категорија, а посебно хотела, односно објеката за смештај је у експанзији, како у Београду тако и широм Србије. Захтев за тим средствима је све већи и превазишао је досадашње могућности. Министарство ће наставити субвенционисање годишњег одмора у Републици Србији популарним ваучерима. Предвиђено је 80 хиљада ваучера, а због прошлогодишњег искуства, када је тај број нарастао на 100 хиљада због великог интересовања, очекује се да ће и у 2018. години бити потребно више ваучера. Поново су враћени, али модификовани програми са туристичким агенцијама за довођење организованих група страних туриста. Наставља се веома успешна промотивна кампања Туристчке организације Србије која је у многим сегментима реализованакроз јавно-приватно партнерство и стога је повећање од 50 милиона динара у односу на претходну годину значајно. Укупно гледано, ово је развојни буџет када је реч о туризму.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

-да ли је реално предвиђање да ће пословање „РТБ Бор“ бити позитивно са 60 милиона долара добити и да због тога изостаје кредитна подршка за „РТБ Бор“ у буџету за 2018. годину;

- да ли се и даље воде преговори са Кзахстаном, Русијом или Кином као потенцијалним стратешким партнерима за „РТБ Бор“;

- да ли се планира оштрија контрола трошења средстава за санацију колектора и тунела Кривељске реке, с обзиром да се ради о буџетским средствима;

-када ће се реализовати пилот пројекат са Светском банком који се спроводи у вези умањења пореза и доприноса на зараде и какве су краткорочне пројекције смањења пореза и доприноса;

- да ли су буџетом за 2018. годину предвиђена средства за исплату по фид-ин тарифама за све произвођаче електричне енергије из обновљивих извора којима су издате енергетске дозволе или ће средства бити планирана тек након изградње ових објеката;

-да ли су планирана средства за инвестиције, имајући у виду међународне обавезе по питању обновљивих извора енергије у наредне три године;

-да ли су буџетом за 2018. годину предвиђена средства намењена за помоћ за треће дете, до пунолетства.

 Изнето је мишљење да би процена да ће „РТБ Бор“ у 2017. години остварити добит од 60 милиона долара подразумевала да ће добит по тони бакра бити преко 1500 долара, за произведених око 35 хиљада тона. Ако је просечна продајна цена бакра у 2017. години око 6200-6300 евра по тони, то би значило да је производна цена коштања између 4700 и 4800 долара по тони, што је за „РТБ Бор“ нереално. Цена коштања производње бакра тренутно у „РТБ Бор“ је знатно изнад нивоа од 7000 долара по тони. У случају да цена бакра на међународном тржишту премаши тај износ, може се рачунати на добит. У прошлости је било ситуација када је цена достизала и више од 8 или 9 хиљада долара по тони, а „РТБ Бор“ је бележио губитак у пословању од око 70-80 милиона долара. У последње три године, 2014, 2015 и 2016. године, према званичним извештајима који су послати Агенцији за привредне регистре, „РТБ Бор“ је у губицима из текућег пословања од преко 330 милиона долара. Процењена добит од 60 милиона долара је изузетно афирмативна и било би добро да је толика, јер се то слаже са Унапред припремљеним планом реорганизације који је на снази у „РТБ Бор“ наредних пет година. Изражена је нада да „РТБ Бор“ може самостално да послује и покрива све обавезе које проистичу из текућег пословања. С тим у вези, у Разделу 16 - Министарство финансија, предвиђено је 28 милиона долара који треба да се исплате из буџета Републике Србије за ануитете за кредит ЕДЦ банке. Изнето је мишљење да је контардикторно да је, с једне стране пословна добит 60 милиона долара, а с друге стране држава треба да плати обавезе које је „РТБ Бор“ по УППР дужно да плати.

 У Разделу 28, Глава 28, Функција 440, Програм 0503, Програмска активност пројекат 5001 - изградња новог тунела/колектора Кривељске реке, економска класификација 511 - зграде и грађевински објекти, предвиђена је ставка од 500 милиона динара за 2018. годину. С тим у вези, изнето је мишљење да колектор Кривељске реке представља еколошки проблем од прворазредног значаја, који треба што пре да се решава. Средином прошле деценије постојао је програм Владе Републике Србије и Светске банке по коме је за санацију еколошких штета насталих стогодишњим рударењем у Бору био предвиђен кредит од 42 милиона долара, од чега је 12 милиона долара било намењено за санацију овог колектора. Програм је трајао неколико година, био је расписан тендер за израду тог колектора, али није реализован. Један део средстава је потрошен, а други део средстава је повучен и сада је у буџету Републике Србије за 2018. годину предвиђен износ од 500 милиона динара. За санацију колектора до сада је уложено много материјалних средстава, без анализе како су утрошена, што изазива сумњу да се средства не троше транспарентно.

 Истакнуто је да „РТБ Бор“ обезбеђује значајне девизне приливе и злато које је намењено резервама и Народној банци Србије, учествује у БДП Србије са око 0,8 %, запослено је 5000 радника, обезбеђује 235 000 тона концентрата бакра из кога се производи 42 900 тона из сопствене рударске производње. Изнето је мишљење да је за развијање пословања „РТБ Бор“ потребан стратешки партнер и изнета захвалност Влади на подршци „РТБ Бор“.

 У одговору на постављена питања, изнето је да се, у погледу поменуте добити „РТБ Бор“, ради о пословном резултату, а не о нето резултату. То је разлика између текућих прихода и расхода, без обрачуна камата, амортизације и исправки, која показује да „РТБ Бор“ ове године исплаћује све своје обавезе из текућег пословања. Након покрића тих обавеза из остварених прихода, очекивања су да ће бити остварен резултат од 60 милиона долара. У вези 28 милиона долара предвиђених за исплату ануитета за кредит ЕДЦ банке, изнето је да је ова обавеза је планирана имајући у виду да је издата државна гаранција. Међутим, уколико „РТБ Бор“ буде у могућности, измириће и ту обавезу, као и ове године. Што се тиче пројекта умањења пореза и доприноса на зараде, део фискалног простора који је остварен биће искоришћен за повећање давања кроз плате и пензије, део за капиталне инвестиције и део за повећање субвенција у пољопривреди. Један мали део ће бити искоришћен за приходну страну, јер када постоји одређени фискални простор, увек постоји алтернатива да се повећава трошење или да се смањује наплата прихода да се растерети привреда. Интервенција преко приходне стране је највише дисперзована и утиче на највећи број људи. Што се тог пројекта тиче, када се одлучивало шта би било најбоље да се уради, извршена је анализа конкурентности Србије у односу на окружење у погледу пореског оптерећења према коме је Србија, релативно посматрано, мање конкурентна у односу на окружење. Закључено је да то нису ни ПДВ, ни индиректни порези, ни акцизе, ни директни порези на капитал, па је анализа усмерена на пореско оптерећење рада, односно на порезе и доприносе који се плаћају приликом исплате зарада. Имајући у виду резултат наведене анализе, оцењено је да је целисходно пореско оптерећење зарада делимично буде умањено наредне године. То је урађено тако што је повећан цензус неопорезивог износа зарада. Приликом плаћања пореза и доприноса на зараде, садашњи цензус, односно износ зараде који се не опорезује је 11 790 динара. Предлогом закона о изменама и допунама Закона о порезу на доходак грађана, цензус се повећава на 15 000 динара, што значи да пореско оптерећење пада код свих плата, али сразмерно више пада код нижих плата, односно пореско оптерећење мањих зарада ће бити процентуално посматрано више релаксирано. То ће мотивисати послодавце на веће запошљавање, охрабрити домаће и стране инвеститоре да више инвестирају и повећати конкурентност наше привреде у односу на окружење. На нивоу Владе постоји Радна група за „РТБ Бор“ која интензивно трага за решењем, а раст цене бакра довео је до интересовања инвеститора. У топионицу је уложено много новца, достигнут је задовољавајући технолошки ниво, а изазов је побољшати производњу руде бакра. Уско грло је на страни рударства, и инвестиције би биле усмерене у том правцу. Планирање средстава за пораст учешћа обновљивих извора енергије је у складу са Стратегијом развоја енергетике до 2025. године, са пројекцијама развоја до 2030. године и са програмом остваривања Стратегије. Регулаторни услови, пре свега везано за инвестиције, биће нешто повољнији у наредном периоду. У Министарству рударства и енергетике ради се на изменама Закона о ефикасном коришћењу енергије. Што се фид-ин тарифе тиче, износ средства планиран у буџету за 2018. годину за ове намене је адекватан. Издвајање средстава за треће дете је питање ресорног министарства.

 Оцењено је да су резулати спровођења Закона буџету за 2017. годину изванредни, имајући у виду остварени суфицит од 75 милијарди динара. У расправама вођеним на седници Одбора и на седници Народне скупштине прошле године истакнуто је да је буџет за 2017. годину један од најбоље креираних буџета. Показало се да може да се оствари и бољи резултат од планираног, да је план био амбициозан и реалан, да је контрола трошења новца грађана била ефикасна и одговорна. На мањи раст од планираног сектору пољопривреде и енергетике је утицала виша сила, али са улагањима која су предвиђана у 2018. години, очекује се даљи напредак у овим секторима. Већа издвајања за секторе туризма и привреде ради подстицаја активности и конкурентности на тржишту су оправдана и унапредиће пословну климу. У погледу пословања јавних предузећа и исплате дивиденди, изнето је да има простора за унапређење контроле трошкова и раст прохода. Иако је било година када јe тренд био негативан, изнето је очекивање бољих резулатата у 2018. години. Уз поштовање начела опрезног планирања, задатак Владе РС је и реализација плана.

 У дискусији су учествовали Снежана Б. Петровић, Бранислав Михајловић, Владимир Маринковић, Драгомир Карић, Александра Томић и Студенка Ковачевић, као и Ненад Мијаиловић, Зоран Предић, Сандра Докић и Рената Пинџо.

 Одбор је, у складу са чланом 173. став 2. Пословника Народне скупштине, одлучио већином гласова да предложи Одбору за финансије, републички буџет и контролу трошења јавних средстава да прихвати Предлог закона о буџету Републике Србије за 2018. годину, Раздео 21– Министарство привреде, Раздео 28 – Министарство рударства и енергетике и Раздео 32 – Министарство трговине, туризма и телекомуникација.

 За известиоца Одбора на седници Одбора за финансије, републички буџет и контролу трошења јавних средстава одређена је Снежана Б. Петровић, председник Одбора.

Друга тачка дневног реда **– Разно.**

 Драгомир Карић, члан Одбора, известио је о посети НР Кини и информисао о иницијативи посланика Свекинеског народног конгреса, чланова Групе пријатељства са Србијом, да Одбор за привреду регионални развој, трговину, туризам и енергетику образује делегацију која би посетила Одбор за привреду Свекинеског народног конгреса Народне Републике Кине. Оцењено је да би посета била обострано корисна.

 Седница је закључена у 13,00 часова

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Александра Балаћ Снежана Б. Петровић